text: Peter købte en ftalat-bold til sin datter: Det er skræmmende
  21 februar 2017 kl. 15.13
  To årige Olivia har leget med en plastikfodbold, der indeholder 47,6 procent ftalater. Skræmmende, siger hendes far.
  Som alle andre små børn har Olivia på to år leget og slikket på meget af sit legetøj.
  - Det er jo en naturlig fase i små børns udvikling, siger hendes far, Peter Buchreitz Løwenstein.
  Men Olivia har haft en rød fodbold fra producenten Sam Partner.
  - I starten, da hun fik den, synes hun det var sjovt at tage den hen til munden og slikke på den, siger han.
  Problemet er bare, at den røde fodbold, som Peter Buchreitz Løwenstein havde købt til sin datter, indeholder 47,6 procent af de blødgørende, men også hormonforstyrrende, ftalater af typen DIBP.
  Peter Buchreitz Løwenstein, far til Olivia: "Det synes jeg da egentlig ikke særlig godt om. Specielt ikke når min datter har haft en at lege med"
  - Det synes jeg da egentlig ikke særlig godt om. Specielt ikke når min datter har haft en at lege med, siger Peter Buchreitz Løwenstein.
  Bolden er produceret af Sam Partner, der ligger i Kolding. De producerede sidste forår 4.500 bolde, men Forbrugerrådet Tænk har i år skrevet, at boldene indeholder et meget højt indhold af hormonforstyrrende ftalater.
  - Problemet er ikke kun ved produkter, hvor man kan få tingene i munden. For ftalaterne kan godt komme ud af de her produkter på andre måder, siger Shima Dobel, kemiker i Miljøstyrelsen.
  Det er ulovligt at bruge ftalater af typen DIBP i legetøj til børn i alderen 0-3 år, men den røde plastikbold er markedsført som et redskab, og derfor er det ikke ulovligt.
  - Det bør være producentens ansvar at skilte med, at det her er ikke noget, vi skal lade en toårig lege med, siger Peter Buchreitz Løwenstein.
  Og derfor leger Olivia ikke længere med den røde bold
  - Jeg er da glad for, at der er nogen, der gør mig opmærksom på, at det ikke er en, hun skal fortsætte med at lege med, så jeg håber ikke, der er sket skade.
  TV SYD har været i kontakt med Sam Partner, der ikke ønsker at stille op til et interview.
  
  